b"\n_START_ARTICLE_\nErezija\n_START_PARAGRAPH_\nErezija (sen. gr. hairesis 'atskala') \xe2\x80\x93 religijos srov\xc4\x97, prie\xc5\xa1taraujanti oficialiajai ba\xc5\xbeny\xc4\x8diai. Taip pat erezija kartais vadinama nuomon\xc4\x97 filosofijos, politikos ar mokslo klausimais, radikaliai prie\xc5\xa1taraujanti visuotinai priimtam po\xc5\xbei\xc5\xabriui.\n_START_SECTION_\nIstorija\n_START_PARAGRAPH_\nAnkstyvaisiais viduram\xc5\xbeiais krik\xc5\xa1\xc4\x8dionyb\xc4\x97je rei\xc5\xa1k\xc4\x97si \xc4\xafvairios kryptys, skirtingai buvo suprantamos atskiros tik\xc4\x97jimo id\xc4\x97jos. Atsirado \xc5\xbemoni\xc5\xb3, kurie prie\xc5\xa1indavosi tikin\xc4\x8di\xc5\xb3j\xc5\xb3 bendruomen\xc4\x97s vadovybei, kritikuodavo popie\xc5\xbei\xc5\xb3, vyskupus, kunigus ir kitaip ai\xc5\xa1kino tik\xc4\x97jimo po\xc5\xbei\xc5\xabrius._NEWLINE_Erezijos pradininku laikomas turtingas audini\xc5\xb3 pirklys Pjeras Valdas, gyven\xc4\x99s XII a. Lione. Jis ir jo bendramin\xc4\x8diai valdensai teig\xc4\x97 gyven\xc4\x85 pagal Kristaus pavyzd\xc4\xaf. Ba\xc5\xbeny\xc4\x8dios valdovus jie kaltino Kristaus dvasios i\xc5\xa1si\xc5\xbead\xc4\x97jimu, tod\xc4\x97l buvo paskelbti eretikais ir prad\xc4\x97ti persekioti._NEWLINE_Eretikai aktyviai veikti prad\xc4\x97jo XII - XIII a. J\xc5\xb3 jud\xc4\x97jim\xc5\xb3 centrai buvo Pranc\xc5\xabzijoje ir Italijoje. Daugelis eretik\xc5\xb3 - Albigie\xc4\x8di\xc5\xb3 veik\xc4\x97 Albi mieste, Ryt\xc5\xb3 Pranc\xc5\xabzijoje. Taip pat j\xc5\xb3 daug gyveno Tul\xc5\xabzos grafo Raimundo VI valdose. Nu\xc5\xbeud\xc5\xbeius popie\xc5\xbeiaus pasiuntin\xc4\xaf, popie\xc5\xbeius Inocentas III albigie\xc4\x8dius atskyr\xc4\x97 nuo Ba\xc5\xbeny\xc4\x8dios. Prie\xc5\xa1 juos buvo paskelbtas kry\xc5\xbeiaus \xc5\xbeygis, kuris truko 20 met\xc5\xb3 (1209 - 1229 m.). Eretikai buvo \xc5\xbeudomi, miestai griaunami. Kry\xc5\xbeiaus \xc5\xbeygio dalyviai nusiaub\xc4\x97 did\xc5\xbei\xc4\x85j\xc4\x85 dal\xc4\xaf Piet\xc5\xb3 Pranc\xc5\xabzijos. Tuo pasinaudojo Pranc\xc5\xabzijos karalius, prijungdamas Tul\xc5\xabzos grafyst\xc4\x99 prie savo domeno. _NEWLINE_Eretikai buvo tikintys, ta\xc4\x8diau kriti\xc5\xa1kas j\xc5\xb3 po\xc5\xbei\xc5\xabris, reikalavimas atsisakyti turto, raginimas keisti tik\xc4\x97jimo tradicijas gimd\xc4\x97 katalik\xc5\xb3 vadovyb\xc4\x97s priekai\xc5\xa1tus. Jie buvo aktyviai persekiojami. Viena i\xc5\xa1 pla\xc4\x8diai taikom\xc5\xb3 erezijos bausmi\xc5\xb3 buvo pa\xc5\xa1alinimas i\xc5\xa1 tikin\xc4\x8di\xc5\xb3j\xc5\xb3 bendruomen\xc4\x97s. Kartais buvo atskiriamos didel\xc4\x97s sritys, kuriose buvo daug eretik\xc5\xb3. Prie\xc5\xa1 tokius regionus buvo skelbiami niokojantys \xc5\xbeygiai._NEWLINE_XIII a. buvo \xc4\xafsteigtas specialus teismas eretikams - inkvizicija. \xc4\xaetariamuosius erezija suimdavo ir tardant neretai kankindavo. \xc5\xbdiauriausia inkvizitori\xc5\xb3 bausm\xc4\x97 buvo sudeginimas ant lau\xc5\xbeo. Inkvizicijos aukomis tapdavo ne tik eretikai, bet ir mokslininkai._NEWLINE_XV a. teologas ir Prahos universiteto rektorius Janas Husas smerk\xc4\x97 Ba\xc5\xbeny\xc4\x8dios ydas: turto siekim\xc4\x85, ba\xc5\xbenytini\xc5\xb3 pareig\xc5\xb3 pirkim\xc4\x85, indulgencij\xc5\xb3 pardavin\xc4\x97jim\xc4\x85. Jis su savo pasek\xc4\x97jais husitais reikalavo tikin\xc4\x8di\xc5\xb3j\xc5\xb3 bendruomen\xc4\x97s atsisakyti turto ir pamaldas vykdyti gimt\xc4\x85ja tikin\xc4\x8di\xc5\xb3j\xc5\xb3 kalba. 1415 m. Husas buvo suimtas ir apkaltintas erezija. Konstanco mieste jis Konstanco susirinkimo nutarimu buvo sudegintas ant lau\xc5\xbeo, o 1434 m. m\xc5\xab\xc5\xa1yje prie Lipan\xc5\xb3 miestelio, rytuose nuo Prahos, imperatoriaus kariuomen\xc4\x97 sunaikino pagrindines husit\xc5\xb3 paj\xc4\x97gas."